钦定古今图书集成/理学汇编/文学典/第022卷 > 张纯
## 钦定古今图书集成/理学汇编/文学典/第022卷 > 张纯

按《苏州府志》：“张纯，字元基，海昏令敦子，有清才，与同
郡张俨、朱异俱。童少时，往见骠骑将军朱据。据闻三
子才名，欲试之，曰：‘今三贤屈顾，老鄙相闻渴甚矣。为
吾各赋一物，然后乃坐。夫騕袅以迅骤为功，鹰隼以
轻疾为妙，何必积思’？乃随目立成。据大悦。纯赋席云：
‘席以冬设，簟为夏施，揖逊而坐，君子攸宜’。俨赋犬云：
‘守则有威，出则有获，韩卢、宋鹊，书名竹帛’。”异《赋弩》云：
“南岳之干，锺山之铜，应机命中，射隼高墉。”纯尤厉操
行，学博才秀，容止可观。拜郎中，为广德令，有异绩，擢
太子辅义都尉。赤乌十三年，废太子和，纯谏而死。